“ከጤና ሚኒስቴር የሚሰጠውን የአሃዝ መረጃ መከታተል ብቻ ሳይሆን የሚሰጡትን የጥንቃቄ ምክሮችም መቀበል ያስፈልጋል” – አሰልጣኝ ብርሃኑ ግዛው
አዲስ አበባ፡- ህብረተሰቡ ከጤና ሚኒስቴር የሚሰጠውን ዕለታዊ የአሃዝ መረጃ መከታተል ብቻ ሳይሆን የሚሰጡትን የጥንቃቄ ምክሮችም በመቀበል ተግባራዊ ማድረግ እንዳለበት የኢትየጵያ ሴቶች እግር ኳስ ብሔራዊ ቡድን (ሉሲዎች) ዋና አሠልጣኝ  ብርሃኑ ግዛው ገለጸ። አሠልጣኙ በአሁኑ ወቅት ህብረተሰቡ ለኮሮና ቫይረስ እያሳየ ያለውን ግብረ መልስ አስመልክቶ ለአዲስ ዘመን ጋዜጣ እንደተናገረው፤ ክስተቱ የጀመረ ሰሞን የመደናገጥና ከፍተኛ ጥንቃቄ የማድረግ አዝማሚያ ነበር። አሁን ላይ ግን መዘናጋቱ በተለያየ መልኩ በጉልህ ይታያል። በመሆኑም ከጤና ሚኒስቴር የሚሰጠውን የአሃዝ መረጃ መከታተል ብቻ ሳይሆን የሚሰጡትን የጥንቃቄ ምክሮችም መቀበል ያስፈልጋል። የቁጥሩ መበራከት የሚያሳየው ከሰው የጥንቃቄ ጉድለት በመሆኑ  ዜናውን ለመስማት ያለውን ጉጉት ያህል ጥንቃቄ ቢያደርግ የተሻለ ይሆናል። አሠልጣኙ፤ መላመድ በሚመስል አይነት የሚደረጉ ጥንቃቄዎች በመላላታቸው ስርጭቱ እየጨመረ መሆኑን ገልጿል። “በቫይረሱ ክፉኛ ከተጎዱ እንደ አሜሪካ ብራዚልና ጣሊያን ከመሳሰሉት አገራት መማር አልቻልንም። መጪው ጊዜ ለአገራችን አስፈሪ ይመስላል።  ከዚህ በኋላም ራሳችንን የማንጠብቅ ከሆነ ስርጭቱ እየጨመረ ይሄዳል” ሲልም አስጠንቅቋል። እንደ እርሳቸው ገለጻ፤ ራስን መጠበቅ አገርን መጠበቅ ነው። የአንድ ሰው በቫይረሱ መጠቃት የብዙ ሰዎችን ህይወት አደጋ ውስጥ ሊከት ይችላል። የአገሪቷ የህዝብ ቁጥር ብዙ መሆኑ ብቻ ሳይሆን ከእጅ ወደ አፍ የሆነ ኑሮ ውስጥ ያሉት የዛኑ ያህል በርካታ ናቸው። ጉዳቱ እንደ ግለሰብ ብቻ ሳይሆን ቤተሰብንና አገርን የሚጨምር ነው።  ስለሆነም ለአንዲትም ደቂቃ ሳይዘናጉ ከጤና ባለሙያዎች የሚሰጡ መመሪያዎችን በትክክል ተግባራዊ ማድረግ ያስፈልጋል። በአንድ ካፍቴሪያ ውስጥ  የአስቸኳይ ጊዜ አዋጅን የሚጻረር አቀማመጥን ጨምሮ፣ ብዛት ያለው የመንገድ ላይ እንቅስቃሴ፣ በጋራ ስፖርት መስራት፣ ተቃቅፎ መሄድን የመሳሰሉ ድርጊቶች  በቸልተኝነት እየታለፉ ያሉ መሆናቸውን ጠቁመው፤  መዘናጋቱ የመጣው ደግሞ  ለነገሮች ከሚሰጠው አናሳ ትኩረት መሆኑ ገልጸዋል።  ስለሆነም “በመገናኛ ብዙኃን የሚተላለፈውን መልዕክት ያህል ልባችን ዝግጁ ቢሆን ኮሮናን ቶሎ ማጥፋት እንችል ነበር። አሁንም ቢሆን የቫይረሱን ፍጥነት ያህል ንቁ መሆን አለብን” በማለት  አሰልጣኝ ብርሃኑ ግዛው ምክሩን ለግሷል። አዲስ ዘመን ግንቦት 28/2012 አዲሱ ገረመው